Jongman langer as week vermisSteven Roux. ŉ Soektog is aan die gang na Steven Roux (25), ŉ inwoner van Brakpan in Gauteng, wat nou reeds meer as ŉ week vermis word nadat hy die laaste keer in Mpumalanga gesien is. Sy suster, Michelle Bekker, het Vrydag aan Maroela Media gesê Roux was by ŉ rehabilitasiesentrum in Hazyview, wat beweer ŉ buskaartjie is vir Roux gekoop en dat hy op 4 Junie daar op ŉ bus geklim het om na sy tuisdorp te ry. Hy het nooit by sy bestemming opgedaag nie en hy is by die polisie as vermis aangemeld. Bekker het gesê buiten ŉ bietjie klere, het Roux nie geld of ŉ selfoon by hom gehad nie. Hy het ook nie enige bankrekeninge nie. Sy gesin het sedert hy verdwyn het, nog niks weer van hom gehoor nie en is rasend van bekommernis. Roux is gemiddeld gebou en sowat 1,8m lank. Hy het ŉ tatoeëermerk van ŉ kruis op sy linkerarm en regterskouerblad. Hy het ŉ blou keps, wit T-hemp en ŉ denim aangehad die laaste keer wat hy gesien is. Dessie Rechner, stigter en direkteur van Pink Ladies, ŉ organisasie wat hom daarop toespits om vermiste mense op te spoor, het ŉ beroep op die publiek gedoen om ŉ plakkaat van Roux wyd op sosiale media te deel met die hoop dat iemand hom sal herken. Mense wat Roux gewaar of weet waar hy hom bevind, word versoek om Pink Ladies by 072 214 7439 of die polisie by 10111.